SET พรุ่งนี้ไซต์เวย์ คาดกลุ่มสื่อสาร-พลังงานกดดันต่อ
นักวิเคราะห์ คาดพรุ่งนี้ดัชนีฯแกว่งไซต์เวย์ โดยกลุ่มสื่อสาร-พลังงานคงยังกดดันอยู่ พร้อมให้แนวรับ 1,255-1,250 แนวต้าน 1,275-1,280 จุด
21 ธ.ค. 2558

นายทรงกลด วงศ์ไชย ผู้อำนวยการอาวุโส บล.กรุงศรี เปิดเผยถึงตลาดหุ้นไทยวันนี้ (21 ธ.ค.) ปรับตัวลงจากแรงเทขายของหุ้นกลุ่มสื่อสารตลอดทั้งวัน หลังนักลงทุนเกิดความกังวลเกี่ยวกับราคาประมูลใบอนุญาตคลื่นความถี่ 900 MHz มีราคาที่สูงจะส่งผลกระทบต่อผลการดำเนินงานของบริษัทผู้ได้ใบอนุญาต ที่ต้องมีภาระทางด้านต้นทุนที่เพิ่มสูงขึ้น ประกอบกับการเพิ่มขึ้นของผู้ให้บริการรายใหม่ที่จะเข้ามาชิงส่วนแบ่งตลาด ทำให้ภาพของตลาดโทรคมนาคมไทยจะมีการแข่งขันรุนแรงมากขึ้น
“วันนี้ปัจจัยหลักที่ฉุดตลาดหุ้นไทย คือ หุ้นกลุ่มสื่อสารที่ปรับตัวลดลง เพราะมีแรงขายออกมามากตลอดวัน ทำให้ฉุดดัชนีแรงมากในวันนี้ ที่เป็นแบบนี้เพราะนักลงทุนกลัวเรื่องราคาประมูลที่สูง ต้นทุนก็จะเพิ่มขึ้นและมีคู่แข่งรายใหม่เพิ่มมาอีก ทำให้ภาพการแข่งขันจะรุนแรงมากขึ้น และผู้นำตลาดอย่าง ADVANC ก็มีขีดความสามารถลดลง นักวิเคราะห์ฯก็ต่างมองภาพรวมหุ้นสื่อสารไม่สดใสเหมือนเดิมแล้ว ซึ่งมีการปรับลดประมาณการจากเดิม Neutral เป็น Underweight” นายทรงกลด กล่าว
ส่วนตลาดหุ้นภูมิภาคเคลื่อนไหวทั้งในแดนบวกและลบ ซึ่งปัจจัยจากต่างประเทศในวันนี้ยังไม่มีปัจจัยใหม่ ยังคงเป็นปัจจัยที่ต่อเนื่องจากวันศุกร์ที่ผ่านมาที่ราคาน้ำมันทำสถิติต่ำสุด แต่กดดันดัชนีตลาดหุ้นในภูมิภาคบางประเทศเท่านั้น
 ด้านนายณัฐชาต เมฆมาสิน ผู้อำนวยการฝ่ายวิเคราะห์หลักทรัพย์ บล.ทรีนีตี้ เปิดเผยว่าตลาดหุ้นไทยวันนี้ปรับตัวลงมากกว่าตลาดหุ้นอื่นในภูมิภาคเอเชียที่ต่างเคลื่อนไหวทั้งในแดนบวกและลบ โดยตลาดหุ้นไทยเจอแรงกดดันหลักจากหุ้นในกลุ่มสื่อสาร หลังจากที่เสร็จสิ้นการประมูล 4G คลื่น 900 MHz ซึ่งผลที่ออกมาจัดได้ว่าเป็นกรณีเลวร้ายสุดที่คาดไว้ จากที่ JAS ชนะการประมูล เพราะจะทำให้อุตสาหกรรมสื่อสารจะมีผู้เล่นรายที่ 4 เข้ามา ซึ่งจะนำมาซึ่งสงครามราคา ดังนั้นจึงได้แนะนำให้หลีกเลี่ยงการลงทุนหุ้นทั้ง 4 บริษัทที่เข้าร่วมประมูล
นอกจากนี้ ยังมองว่าสัปดาห์นี้ราคาน้ำมันดิบคงจะทรงตัวในระดับต่ำต่อไป เนื่องจากสหรัฐได้ยกเลิกมาตรการห้ามส่งออกน้ำมัน ทำให้อุปทานน้ำมันมีโอกาสที่จะเพิ่มขึ้นได้ในระยะถัดไป 
 
แนวโน้มตลาดหุ้นไทยในวันพรุ่งนี้ (22 ธ.ค.) คาดว่า ดัชนีฯมีโอกาสรีบาวน์ได้เล็กน้อยและมีการแกว่งตัวไซด์เวย์อยู่ โดยปัจจัยกดดันจากหุ้นกลุ่มสื่อสารน่าจะผ่อนคลายลงไปบ้างแล้วในวันพรุ่งนี้ ส่วนปัจจัยใหม่ๆที่จะต้องจับตายังไม่มี ขณะที่ยังมีปัจจัยที่ต้องติดตามในช่วงปลายสัปดาห์ คือ การประกาศตัวเลขการนำเข้าและส่งออกของไทย พร้อมให้แนวต้าน 1,280 จุด แนวรับ 1,255 จุด
ส่วนนายณัฐชาต คาดว่าดัชนีฯคงจะแกว่งไซต์เวย์ โดยอาจจะชะลอตัวลงได้บ้าง แต่ upside มีไม่มาก ซึ่งหุ้นในกลุ่มสื่อสาร และกลุ่มพลังงานคงจะยังกดดันอยู่ พร้อมให้แนวรับ 1,250 จุด ส่วนแนวต้าน 1,275 จุด 
 
หลักทรัพย์ที่มีมูลค่าการซื้อขายสูงสุด 5 อันดับแรก
ADVANC ปิดที่ 155.50 บาท ลดลง 37.50 บาท
INTUCH ปิดที่ 50.00 บาท ลดลง 12.50 บาท
JAS ปิดที่ 3.70 บาท ลดลง 1.08 บาท
TRUE ปิดที่ 6.60 บาท ลดลง 0.65 บาท
DTAC ปิดที่ 27.75 บาท ลดลง 10.25 บาท
 
ที่มา: สำนักข่าวอินโฟเควสท์